Kaliňák, Robert, podpredseda vlády a minister vnútra SR (2013-01-31):
Pred chvíľou ste sa sťažovali na to, keď som s vami komunikoval, už vám to, samozrejme, problém nerobí. Pamätám si na vyjadrenia, ktoré boli, že prvýkrát SMER vybral nezávislého ministra práve z radov, ktoré nie sú, nie sú pod jeho kontrolou, už zrazu je to smerácka organizácia. Keď AZZ kritizuje návrhy SMER-u, tak vám to, samozrejme, vyhovuje, nechajme to tak, jednoducho, vy nemáte v rukách argumenty. Akože, keď sa chcete poradiť, teraz dobre, ste akurát pri pani poslankyni Žitňanskej, skúste sa možno opýtať, možno vám dá nejaké dobré rady a možno svoje vystúpenia dokážete zlepšiť natoľko, že budeme môcť o nich, budeme môcť o nich plnohodnotne rozprávať. To znamená, jediná vec, ktorá je, je množstvo návrhov, ktoré môžu tak komplikovanú novelu, ako je toto, určite vylepšiť, bez pochýb. To znamená, z môjho pohľadu sa im nikdy nebránime, nikdy sme sa im nebránili, ale vaše vystúpenia k tendrom, ktoré sú na ministerstve vnútra, verte, som momentálne ministrom vnútra, odborníci tieto tendre pripravujú, mali ste možnosť sa prihlásiť na pozorovateľa v tomto tendri, neurobili ste tak. Dobre, budú tam iní ľudia, ktorí to budú mať možnosť kontrolovať, je to preto, a to je tá vaša zásadná povaha, ktorá vlastne vám bráni niečo vytvoriť, pretože vy ste nikdy nič nevytvorili a celý život žijete z niekoho iného a úspechu niekoho iného alebo práce niekoho iného. V konečnom dôsledku je dôležité to, že vy ste sa nesnažili počas trištvrte roka aktívne pracovať s týmto zákonom, vy si chcete počkať, tak ako ste to povedali, môžete sa dočítať v médiách, tam sú nejaké citáty, vy to robíte iba preto, aby ste mohli byť v médiách. Nikto si tak nepamätá, nikto si tak nepamätá v podstate jednotlivé výstupy ako vy, pretože vy žijete len s tým, čo sa robí v médiách. Nie v tom, čo je reálna práca, alebo to, čo ľudí naozaj zaujíma, len to, čo je v médiách. Ešte aj vlastnú stránku vo Wikipédii si napísať sám, to chce veľkú dávku samoľúbosti. To znamená, toto je presne ten prípad, kde, kde toto svedčí o tom, že vy nemáte seriózny záujem zákon vylepšovať. Vašou jedinou snahou je to, aby ste sa pokúsili pri veľkej dávke paranoje vysvetliť niektoré ustanovenia tak, aby vyhovovali len vám a mohli ste ich kritizovať. To ináč včera, mimochodom, predviedol, čo ma veľmi prekvapilo, aj pán poslanec Gál, kde začal napádať inštitút, ktorý vôbec v zákone nebol, ktorý teraz zavádzame, aby sme mohli kontrolovať subdodávateľov, aby sme mohli kontrolovať akcionárov. Nikdy predtým nebol, desať rokov ste mali príležitosť takéto niečo do zákona zaviesť. Zavádzame tam teraz zvýšenú kontrolu, a on to kritizuje! Teraz nerozumiem prečo, či preto, že chce, aby boli tie veci zakryté, alebo chce, aby to proste sa nejakým spôsobom posunulo ďalej? Čiže z tohto pohľadu hovorím, vítam ľubovoľné, a počul som ich včera a bolo ich niekoľko pozitívnych návrhov, ktoré majú šancu ten zákon ešte posunúť ďalej. Vždy je tá šanca, veľmi ich vítam, len vás pekne prosím, skúste obmedziť množstvo klamstiev, ktoré ste schopný použiť na meter štvorcový tak, aby to bolo počúvateľné. Ja som schopný akceptovať politickú hádku v tom, že trošku pridávate, aby mal ten argument nejaký väčší dôraz, ale naozaj si nevymýšľajte veci, ktoré nie sú pravdivé. Pretože práve tie veci, ktoré robíme, smerujú k tomu, aby bolo čo najviac uchádzačov. Ak jednoducho sa prihlási autoservis, o ktorom vy ste tu hovorili, o tom obstarávaní v rámci verejného trhoviska, a ponúkne mi cenu za hodinu opravy automobilu 10 eur, a tým pádom vyhrá, ale zároveň ma tak skryte, namiesto 10-eurovej ceny za liter oleja tam dá 500 eur za liter oleja, tak, samozrejme, je to ekonomicky nevýhodnejšia ponuka ako tá, ktorá má primárnu cenu ako prvú. A s tým sme boli konfrontovaní tisíckrát počas vašej vlády. A posledná vec, aby som dlho nehovoril, lebo naozaj to má význam až zhrnúť všetky pripomienky, je, že nepočul som toto plamenné vaše vystúpenie v prípade tak geniálnej aukcie ako boli platinové sitká. Vtedy ste za týmto pultom nestáli (Potlesk.) a nehovorili ste, že to je otrasné, akým spôsobom SDKÚ zneužilo elektronickú aukciu a poslalo definitívne do minulosti pocit poctivosti ohľadne elektronickej aukcie. To ste tu nevystupovali! Vtedy ste stáli schovaný v rohu a dúfali ste, že sa nikto nedozvie o ďalšej veci, ktorá hneď na to prišla, ktorá sa volala daňové riaditeľstvo alebo krach informačného systému daňovej správy. To sú veci, ktoré svedčia o tom, akým spôsobom ste to robili zle. Akým spôsobom ste nastavili zákon, v ktorom bolo možné, že Úrad pre verejné obstarávanie napísal, že sa musí kupovať od najdrahšieho. To sú reality, to sú fakty, ktoré existujú, dokumenty, papiere a rozhodnutia, s týmto ste boli konfrontovaní. Nikdy ste nemali odvahu sa postaviť a pol hodiny pri tomto pulte hovoriť napr. o elektronickej aukcii na platinové sitká. To je celé. Ja si myslím, že v tomto máte možnosť aj urobiť nejakú sebareflexiu a nebyť stále nekonečným hviezdnym odborníkom na všetko, pričom vaše argumenty proste sa zakladajú vždy na klamstve. To je celý základný problém. Skúste hovoriť veci, ktoré sú naozaj problémy. Áno, ja vám poviem jeden konkrétny, ktorý si uvedomujeme, včera ho tu naznačil pán poslanec Galko, nakoniec pani poslankyňa Žitňanská. Myslím si, že elektronické trhovisko ako také by určite mohlo mať domovský prístav niekde lepší, ako je ministerstvo vnútra. To bezpochyby je celkom dobrý nápad. Dôvod, prečo tam pôvodne bolo ministerstvo vnútra, bola predovšetkým kapacita, to znamená personálne obsadenie, keďže celý Úrad pre verejné obstarávanie má iba niečo viac ako sto ľudí, ale keďže sa nám podarilo už teraz zabezpečiť, že personálne posilnenie Úradu pre verejné obstarávanie je vlastne otázkou niekoľkých, niekoľkých týždňov a rovnako tak aj posilnenie v oblasti finančnej, to znamená mzdovej politiky, aby tam mohli byť kvalitní ľudia a mohli byť dobre zaplatení a neodchádzali po výcviku okamžite niekam do súkromnej sféry, tak si myslím, že je ten priestor, aby sme mohli napr. elektronické trhovisko posunúť aj smerom na ÚVO. To je, samozrejme, regulérna požiadavka, ktorej ja rozumiem a veľmi sa mi páči. Ale používať potom neustále klamstvá, ktoré naozaj zavádzajú vlastne pocit a dokonca aj u znalých poslancov, akým je pán poslanec Hlina, vyvolajú dojem, že sú kvalitné, tak potom už musím reagovať, pretože sú naozaj postavené na lži, ale áno. Veľmi, veľmi, veľmi dobrý príklad je ten, že ste neboli schopný reagovať na to, prečo sa nesúťaží Stará tržnica. Vaša jediná odpoveď je o tom, že o tom neviete. No však je to vo vašej strane, skúste o tom vedieť. (Potlesk.)